Um 1420 het dr Schlettstedter Hans Tieffental an dr Rhiisite vom Durm e grosses Riiterbild erneueret, zum sich so s Basler Bürgerrächt z chaufe; es isch 1450 no einisch vo Hans Gilgenberg renoviert worde. 1531 het s Rhiidoor e beidsitigi Uhr mit je zwei Zifferbletter übercho, wo vom Hans Holbei em Jüngere bemoolt worden isch. Drzue het mä e Sunnenuhr aagmacht, wo scho 1543 het müesse restauriert wärde. Zum Blatz für d Uhr z mache, isch s Riitergmäld gopferet worde, aber dr Holbei het s am Niidere Rhiidoor neu gmoolt. 1533 het s e Brand in dr Schifflützumft ge gha und es isch möglig, ass au s Rhiidoor und si Riitergmäld beschädigt worden isch.